Document ID: 31999D0501

Komisijos sprendimas
1999 m. liepos 1 d.
nustatantis orientacinį įsipareigotų asignavimų, skirtų struktūrinių fondų 1 tikslui 2000-2006 m. laikotarpiu, paskirstymą pagal valstybes nares
(pranešta dokumentu Nr. C(1999) 1769)
(1999/501/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. birželio 21 d. Tarybos reglamentą (EB) Nr. 1260/1999, nustatantį bendrąsias nuostatas dėl struktūrinių fondų [1], ypač į jo 7 straipsnio 3 dalies pirmą pastraipą,
(1) kadangi Reglamento (EB) Nr. 1260/1999 1 straipsnio pirmos pastraipos 1 punkte teigiama, kad struktūrinių fondų 1 tikslu siekiama skatinti atsiliekančių regionų plėtrą ir struktūrinį prisitaikymą;
(2) kadangi Reglamento (EB) Nr. 1260/1999 7 straipsnio 2 dalies antroje pastraipoje teigiama, kad 69,7 % struktūrinių fondų asignavimų turi būti skiriami 1 tikslui, įskaitant 4,3 % - pagal pereinamojo laikotarpio paramos priemones;
(3) kadangi Reglamento (EB) Nr. 1260/1999 7 straipsnio 3 dalies pirmoje pastraipoje numatyta, kad Komisija turi taikyti skaidrią tvarką, kad įsipareigoti asignavimai 2000-2006 m. laikotarpio programavimui, skirti 1 ir 2 tikslams, kaip orientaciniai būtų suskirstyti pagal valstybes nares, visapusiškai atsižvelgiant į vieną ar daugiau objektyvių kriterijų, panašių į tuos, kurie buvo taikomi ankstesniu laikotarpiu, numatytu 1988 m. birželio 24 d. Tarybos reglamente (EEB) Nr. 2052/88 dėl struktūrinių fondų uždavinių, jų efektyvumo bei jų veiklos koordinavimo tarpusavyje, taip pat su Europos investicijų banko operacijomis ir kitais esamais finansiniais instrumentais [2] su paskutiniais pakeitimais, padarytais Reglamentu (EB) Nr. 3193/94 [3], būtent: į reikalavimus atitinkančius gyventojus, regioninę ir nacionalinę gerovę bei santykinį struktūrinių problemų dydį, ypač nedarbo lygį;
(4) kadangi Reglamento (EB) Nr. 1260/1999 7 straipsnio 3 dalies trečioje pastraipoje numatyta, kad 1 ir 2 tikslų atveju šie suskirstymai turi atskirti asignavimus, skiriamus regionams ir vietovėms, kurioms skiriama pereinamojo laikotarpio parama, kad šie paskirstymai turi būti nustatomi pagal to straipsnio pirmoje pastraipoje minėtus kriterijus, o šių asignavimų kasmetinis suskirstymas nuo 2000 m. sausio 1 d. turi būti proporcingai mažinamas ir 2000 m. turi būti mažesnis nei 1999 m.; kadangi pereinamojo laikotarpio paramos profilis gali būti taip parengtas, kad atitiktų atskirų regionų konkrečius poreikius, ir kadangi Komisija atsižvelgė į valstybių narių prašymus tuo atžvilgiu, atkreipdama dėmesį į kasmetinį struktūrinių fondų išteklių suskirstymą, nustatytą Reglamento (EB) Nr. 1260/1999 priede;
(5) kadangi Reglamento (EB) Nr. 1260/1999 7 straipsnio 4 dalies pirma pastraipa pagal 1 tikslą sukuria programą padėti taikos procesui Šiaurės Airijoje (Peace) 2000-2004 m. laikotarpiu, skirtą Šiaurės Airijai ir Airijos pasienio vietovėms, tomis pačiomis sąlygomis, kurios numatytos 1994-1999 m. laikotarpio programoje;
(6) kadangi Reglamento (EB) Nr. 1260/1999 7 straipsnio 4 dalies antroje pastraipoje pagal 1 tikslą yra sukurta 2000-2006 m. specialios pagalbos programa Švedijos NUTS II regionams, kurie neišvardyti to reglamento 3 straipsnio 2 dalyje minėtame sąraše ir atitinka prie Austrijos, Suomijos ir Švedijos stojimo akto pridėto Protokolo Nr. 6 2 straipsnyje nustatytus kriterijus [4];
(7) kadangi prie 1999 m. birželio 21 d. Tarybos posėdžio protokolo pridėtame Komisijos pareiškime yra nurodytas būdas, kaip Komisija nuspręs 1 tikslui paskirstyti orientacinius asignavimus pagal valstybes nares Reglamento (EB) Nr. 1260/1999 7 straipsnio 3 dalies pirmoje pastraipoje nustatyta tvarka;
(8) kadangi, atsižvelgiant į šį būdą, 1999 m. kovo 24-25 d. Berlyno Europos Vadovų Tarybos pirmininkavimo išvadų 44 dalies a, b, c, e, f, h, i ir j punktuose yra nustatytos sumos, skirtos tam tikrais konkrečiais atvejais 2000-2006 m. laikotarpiui,
PRIĖMĖ ŠĮ SPRENDIMĄ:
1 straipsnis
Orientacinės įsipareigotų asignavimų, skirtų 1 tikslui 2000-2006 m. laikotarpiu, sumos pagal valstybes nares, įskaitant Peace programą ir specialią Švedijos regionams skirtą programą, yra nustatytos I priede.
2 straipsnis
Įsipareigotų asignavimų, skirtų pereinamojo laikotarpio paramai pagal 1 tikslą 2000-2006 m. laikotarpiu, orientacinės sumos pagal valstybes nares ir metus yra nustatytos II priede.
3 straipsnis
Šis sprendimas skirtas valstybėms narėms.
Priimta Briuselyje, 1999 m. liepos 1 d.

Labels: 2
15
19
5